A fogadó intézmény ismertetése

Fogadó kórházam az Egyesült Királyságban található Wight-szigeti St. Mary’s Hospital, amely a sziget 140.000 fős lakosságának (mely a nyári hónapokban közel megkétszereződik) ellátásáért felelő, 246 ágyas akut intézmény, évente 22000 betegfelvétellel, 1300 szüléssel. A sürgősségi ill. járóbeteg ambulanciák mellett széles körű fekvőbeteg-szolgáltatásokat nyújt: sebészeti, intenzív terápiás ellátás mellett fül-orr-gégészeti részleggel, szülészeti-nőgyógyászati osztállyal, pszichiátriai részleggel rendelkezik. Képalkotó diagnosztikai lehetőségei között CT- és MR-diagnosztika egyaránt szerepel. Gyakorlatomat a gyermekgyógyászati részlegen szeretném tölteni, amely 0-18 éves korig általános csecsemő-, gyermekgyógyászati ellátást nyújt, illetve az újszülöttek rutin ellátását végzi, valamit 11 ágyas újszülött intenzív osztályon gyógyítja a patológiás újszülötteket, koraszülötteket. Gyermek járóbeteg ellátást is nyújt gyermekkardiológia, -neurológia, -tüdőgyógyászat, allergológia, ortopédia területen. Részt vesznek a rezidensek, szakorvosjelöltek képzésében: heti rendszerességgel előadásokat, tréningeket szerveznek.